ผู้อำนวยการองค์การอนามัยโลกเผยวัคซีนต้านไวรัสโควิด-19อาจพร้อมใช้สิ้นปีนี้ แต่ยังไม่ได้เปิดเผยในรายละเอียด แต่มีอยู่ 9 วัคซีนที่จะเป็นแกนหลักของโครงการวัคซีนทั่วโลกที่อนามัยโลกเป็นแกนนำในชื่อ COVAX
สำนักข่าวรอยเตอร์รายงานเมื่อวันที่ 6 ต.ค.ว่า นายแพทย์เทดรอส แอดนาฮอม เกเบรเยซุส ผู้อำนวยการองค์การอนามัยโลก(WHO)เปิดเผยในที่ประชุมคณะกรรมการบริหารองค์การอนามัยโลกว่าด้วยมาตรการรับมือกับการแพร่ระบาดไปทั่วโลกของไวรัสโควิด-19ว่า เรายังต้องการวัคซีนและหวังว่าในช่วงสิ้นปีนี้เราอาจจะมีวัคซีนมาใช้ได้ พร้อมกันนั้นเขาก็เรียกร้องให้สามัคคีกันไว้และยึดมั่นในพันธกรณีทางการเมืองจากผู้นำทั่วโลก เพื่อเป็นหลักประกันว่าวัคซีนจะได้รับการจำหน่ายจ่ายแจกอย่างทั่วถึงเมื่อพร้อมใช้
ขณะนี้มีวัคซีนที่กำลังอยู่ระหว่างการวิจัย 9 วัคซีนซึ่งจะเป็นแกนหลักของโครงการวัคซีนทั่วโลกที่มีองค์การอนามัยโลกเป็นแกนนำในชื่อ COVAX ที่มีเป้าหมายจะแจกจ่ายวัคซีนให้ได้ 2,000 ล้านโดสภายในสิ้นปีหน้า ซึ่งขณะนี้ก็มีทั้งหมด 168ประเทศแล้วที่เข้าร่วมโครงการนี้ ยกเว้นจีน สหรัฐอเมริกาและรัสเซีย